**Închinare**

*Alexandru Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu nu mă închin la steaua

ce uşor a plecat în alt cer, în alt timp...

eu nu pot mişca mâna în faţa Ta,

nici a ei, nici a altora,

eu nu sunt un nefericit ce spune, trist,

o rugăciune către Crist.

Închinarea omului tăcut este piatră preţioasă,

răbdarea sa îi preface inima în rubin,

înţelepciunea sa este harpă pentru noi toţi,

iar vorba sa mângâie copacul

rupt de asupritorul tunet.

Pe ţărm am stat o clipă cât o eternitate,

timpul s-a oprit pe nisip şi m-a întrebat:

„Ce faci? Cine eşti?”. Eu zâmbind am spus:

„Nu mă cunoşti, nici nu vrei să mă cunoşti.”

Timpul mirat a plecat spre albastra zare,

dar s-a întors şi mi-a zâmbit profetic.

Valul s-a spart asurzitor în timpanul meu, rănindu-l mortal,

nu mai aud dar ce minune, mai văd împăratul iubit de toţi,

duşman al timpului, îmi arde forţa,

o rază îmi deschide inima

uitată de eternitate în iubire,

săgeţi îmi răsucesc părul plin de sare.

Nisipul - monstru alb, mă cuprinde, vrea să mă scufunde

dar vine Timpul şi spune:

„Acum vrei să ne cunoaştem?”

eu cuprins de vulcanul mistuitor îi răspund:

„Nu cred că vrei să vorbeşti cu omul care te reneagă!”

timpul nervos aruncă în mare iubirile mele,

speranţele,copilăria mea,universul meu şi spune:

„Eşti blestemat să nu poţi să mă uiţi,

vei sta alături de mine până la noaptea haosului!”

mă ridic cu greu

oasele îmi sunt bombardate de suliţe aruncate

de vântul plin de sare, muşchii îmi sunt năclăioşi,

braţele sunt sculptate în gips, gura este liberă dar

plină de deşert, fără viaţă şi fără apă:

„Nu mă vei putea opri în veci,

de fapt nici nu vreau să mă opreşti.

Primesc blestemul tău, dar nu omorî

tot ce am creat, astfel te voi distruge.”

Timpul serios şi mirat întreabă:

„Cum, muritorule, îndrăzneşti să mă uiţi?”

mă prăbuşesc în oceanul alb şi spun cu glas stins de boală:

„Prin moarte noi toţi te învingem,

nu mai ai putere să ne sluţeşti, să-ţi baţi joc de noi.”

Timpul pleacă cu eternităţile lui, iar eu refuz

să mă închin pentru mine, pentru iubirea mea,

mă ridic şi mă arunc în ocean, apa mă îmbrăţisează suav,

sunt o cruce de carne pe albastrul întins

care se va închina lui, oceanului, şi ochilor tăi

de culoarea apei raiului.